Oʻzbekiston Respublikasi Vazirlar Mahkamasining Reglamenti toʻgʻrisida
(resolution, 2019-03-25)

“Oʻzbekiston Respublikasi Konstitutsiyasiga oʻzgartishlar va qoʻshimchalar kiritish toʻgʻrisida” 2003-yil 24-apreldagi va “Oʻzbekiston Respublikasi Vazirlar Mahkamasi toʻgʻrisida”gi Oʻzbekiston Respublikasi qonunlariga muvofiq, Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining Reglamenti ilovaga muvofiq tasdiqlansin. 2. Oʻzbekiston Respublikasi Bosh vazirining oʻrinbosarlari — komplekslar rahbarlari, Vazirlar Mahkamasi Apparatining Axborot-tahlil departamentlari mudirlari, vazirlar, davlat qoʻmitalari raislari, idoralar va xoʻjalik boshqaruvi organlari rahbarlari, Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari Oʻzbekiston Respublikasi Vazirlar Mahkamasining Reglamenti talablari soʻzsiz bajarilishini taʼminlasinlar. Belgilansinki, koʻrsatib oʻtilgan rahbarlar ularga berilgan topshiriqlarning oʻz vaqtida va sifatli bajarilishi va respublika Hukumatiga kiritilayotgan takliflar hamda Hukumat qarorlari loyihalarining sifati, ularning iqtisodiy va moliyaviy asoslanishi, markaziy iqtisodiy organlarda, Oʻzbekiston Respublikasi Adliya vazirligida, shuningdek tegishli vazirliklar va idoralarda kelishilishi uchun shaxsan javob beradilar. 3. Oʻzbekiston Respublikasi Iqtisodiyot vazirligi, Moliya vazirligi, Adliya vazirligi davlat va xoʻjalik boshqaruvi organlari tomonidan kiritilayotgan takliflar va normativ-huquqiy hujjatlar loyihalarini tizimli asosda tanqidiy va har tomonlama ekspertizadan oʻtkazsinlar. 4. Oʻzbekiston Respublikasi Bosh vazir oʻrinbosarlari vazirliklar, idoralar va hududiy boshqaruv organlarining ishi puxta muvofiqlashtirilishini va ularning oʻzaro hamkorligini taʼminlasinlar, Oʻzbekiston Respublikasi Vazirlar Mahkamasining Reglamenti talablari buzilishi holatlariga prinsipial baho bersinlar, masʼuliyatsizlik, ishni yaxshi bilmaslik va intizomsizlik uchun mansabdor shaxslarning shaxsiy javobgarligi choralari toʻgʻrisida takliflar kiritsinlar. 5. Quyidagilar: Vazirlar Mahkamasining “Oʻzbekiston Respublikasi Vazirlar Mahkamasining Ish tartibi toʻgʻrisida” 1999-yil 2-fevraldagi 47-son qarori (Oʻzbekiston Respublikasi QT, 1999-y., 2-son, 7-modda); Vazirlar Mahkamasining “Oʻzbekiston Respublikasi Vazirlar Mahkamasining Ish tartibiga qoʻshimchalar kiritish toʻgʻrisida” 2002-yil 1-iyundagi 193-son qarori (Oʻzbekiston Respublikasi QT, 2002-y., 6-son, 29-modda); Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2003-yil 28-fevraldagi 112-son qaroriga ilovaning 16-bandi (Oʻzbekiston Respublikasi QT, 2003-y., 2-son, 19-modda) oʻz kuchini yoʻqotgan deb hisoblansin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari va Oʻzbekiston Respublikasi Vazirlar Mahkamasining Ijro etuvchi apparati boshqaruvchisi S.X. Bekenov zimmasiga yuklansin. 1. Ushbu Reglament Oʻzbekiston Respublikasi Konstitutsiyasining 98-moddasiga, “Oʻzbekiston Respublikasi Vazirlar Mahkamasi toʻgʻrisida”gi Oʻzbekiston Respublikasi Qonuniga hamda Oʻzbekiston Respublikasi Prezidentining “Oʻzbekiston Respublikasi Prezidenti devonining reglamentini tasdiqlash toʻgʻrisida” 2017-yil 28-iyuldagi PQ-3161-son qaroriga muvofiq Vazirlar Mahkamasi — Oʻzbekiston Respublikasi Hukumatining vakolatlarini amalga oshirish yuzasidan uning faoliyatini tashkil etish tartibini belgilaydi. 2. Vazirlar Mahkamasi iqtisodiyot, ijtimoiy va maʼnaviy sohaning samarali faoliyatiga rahbarlikni, Oʻzbekiston Respublikasi qonunlari, Oliy Majlis qarorlari, Oʻzbekiston Respublikasi Prezidentining farmonlari, qarorlari va farmoyishlari ijrosini taʼminlaydi. 3. Vazirlar Mahkamasi oʻz faoliyatida Oʻzbekiston Respublikasi Prezidenti va Oʻzbekiston Respublikasi Oliy Majlisi oldida javobgardir. Oʻzbekiston Respublikasi Prezidenti Vazirlar Mahkamasi majlislarida raislik qilishga, Vazirlar Mahkamasi vakolatiga kiruvchi masalalar yuzasidan qarorlar qabul qilishga, shuningdek Vazirlar Mahkamasi qarorlari va farmoyishlarini, Oʻzbekiston Respublikasi Bosh vaziri farmoyishlarini bekor qilishga haqli. 4. Vazirlar Mahkamasi vakolatlarining amalga oshirilishi Bosh vazir, uning oʻrinbosarlari, vazirlar, davlat qoʻmitalari raislari, davlat boshqaruvi organlari rahbarlari, Vazirlar Mahkamasining Rayosati, Vazirlar Mahkamasining doimiy, muvaqqat komissiyalar va boshqa ishchi organlari faoliyati, shuningdek Vazirlar Mahkamasining apparati ishi bilan taʼminlanadi. 5. Vazirlar Mahkamasida uning vakolatlariga tegishli masalalar Vazirlar Mahkamasi, uning Rayosati majlislarida, Bosh vazir va uning oʻrinbosarlari (vazifalar taqsimotiga muvofiq) tomonidan, Vazirlar Mahkamasi tomonidan tashkil etiladigan doimiy, muvaqqat komissiyalar va boshqa ishchi organlar majlislarida manfaatdor davlat va xoʻjalik boshqaruvi organlari, boshqa organlar va tashkilotlar vakillari ishtirokida koʻrib chiqiladi. 6. Vazirlar Mahkamasi qonun hujjatlariga muvofiq Oʻzbekiston Respublikasining butun hududida barcha organlar, korxonalar, muassasalar, tashkilotlar, mansabdor shaxslar va fuqarolar tomonidan bajarilishi majburiy boʻlgan qarorlar va farmoyishlar chiqaradi. Vazirlar Mahkamasining normativ tusdagi yoki muhim ahamiyatga ega boʻlgan hujjatlari qaror shaklida qabul qilinadi. Vazirlar Mahkamasining tezkor va boshqa joriy masalalar boʻyicha qarorlari Vazirlar Mahkamasining farmoyishlari shaklida qabul qilinadi. 7. Oʻzbekiston Respublikasining Bosh vaziri Vazirlar Mahkamasi faoliyatini tashkil etadi va unga rahbarlik qiladi, uning samarali ishlashi uchun shaxsan javobgar boʻladi, Vazirlar Mahkamasining majlislarida raislik qiladi, uning qarorlarini imzolaydi, Oʻzbekiston Respublikasi Prezidentining topshirigʻiga binoan xalqaro munosabatlarda Oʻzbekiston Respublikasi Vazirlar Mahkamasi nomidan ish koʻradi, Vazirlar Mahkamasining majlisida koʻrib chiqishni talab qilmaydigan davlat va xoʻjalik boshqaruvi masalalari boʻyicha qarorlar qabul qiladi, Oʻzbekiston Respublikasi qonunlarida, Oʻzbekiston Respublikasi Prezidentining farmonlari, qarorlari va farmoyishlarida nazarda tutilgan boshqa vazifalarni bajaradi. Bosh vazir Vazirlar Mahkamasining ishi toʻgʻrisida Oʻzbekiston Respublikasi Prezidentiga muntazam ravishda axborot berib boradi. Bosh vazir oʻz vakolatlariga kiruvchi masalalar yuzasidan farmoyishlar chiqaradi. 8. Vazirlar Mahkamasining apparati Vazirlar Mahkamasi va uning Rayosati majlislari, tegishli qarorlar loyihalari, tahliliy, axborot va boshqa materiallar tayyorlanishini va tashkil etilishini taʼminlaydi, Vazirlar Mahkamasining qarorlari bajarilishini muntazam ravishda nazorat qilib va tekshirib boradi. Vazirlar Mahkamasining apparati va uning tarkibiy boʻlinmalari ish tartibi Vazirlar Mahkamasi tomonidan tasdiqlanadigan tegishli nizomlar bilan belgilanadi. Bosh vazir apparati va Bosh vazirning oʻrinbosarlari apparatlari, Vazirlar Mahkamasi apparatining axborot-tahlil departamentlari va funksional boʻlinmalari ishi Vazirlar Mahkamasi Apparati boshqaruvchisi tomonidan muvofiqlashtirib boriladi. 9. Vazirlar Mahkamasining Apparatida ish yuritish Vazirlar Mahkamasi Rayosati tomonidan tasdiqlanadigan Yoʻriqnomaga muvofiq amalga oshiriladi. 10. Vazirlar Mahkamasi oʻz ishini: Oʻzbekiston Respublikasi qonunlarini; Oʻzbekiston Respublikasi Prezidenti tomonidan ishlab chiqilgan hamda uning farmonlari, qarorlari va farmoyishlarida, Oʻzbekiston Respublikasi Oliy Majlisi palatalari, Oʻzbekiston Respublikasi Vazirlar Mahkamasi majlislaridagi, boshqa muhim tadbirlardagi nutqlarida, shuningdek koʻrsatmalar va topshiriqlar sifatida ifodalangan siyosatni amalga oshirishga yoʻnaltiradi. Vazirlar Mahkamasining ishi Oʻzbekiston Respublikasi Prezidentining farmonlari, qarorlari va farmoyishlaridan, shuningdek Oʻzbekiston Respublikasi Oliy Majlisi va Oʻzbekiston Respublikasi Vazirlar Mahkamasi qarorlaridan kelib chiquvchi vazifalar asosida shakllantirilgan yarim yillik rejalarga muvofiq olib boriladi. 11. Vazirlar Mahkamasining navbatdagi yarim yillik uchun ish rejasi: Vazirlar Mahkamasi majlislarini oʻtkazish rejasini; Vazirlar Mahkamasi Rayosati majlislarini oʻtkazish rejasini; tarmoqlarda, iqtisodiyot sohalarida va mintaqalarda iqtisodiy islohotlarning borishi masalalarini Bosh vazir oʻrinbosarlari huzurida koʻrib chiqish rejasini; Vazirlar Mahkamasining doimiy, muvaqqat komissiyalari va boshqa ishchi organlari majlislarining kalendar rejasini oʻz ichiga oladi. 12. Vazirlar Mahkamasining ish rejalari quyidagi talablardan kelib chiqqan holda shakllantiriladi: tarmoqlarda, iqtisodiyot sohalarida va ijtimoiy sohada, shuningdek respublika hududlarida iqtisodiy islohotlarning amalga oshirilishi ahvolini tanqidiy va tizimli tahlil qilish; islohotlar jarayonlariga toʻsqinlik qilayotgan kamchiliklar va muammolar sabablarini tizimli tahlil qilish; muammoli masalalar va istiqboldagi vazifalarni hal etish boʻyicha puxta ishlab chiqilgan va asoslangan takliflar tayyorlash; Oʻzbekiston Respublikasi qonunlari, Oʻzbekiston Respublikasi Prezidenti farmonlari, qarorlari va farmoyishlari, Oʻzbekiston Respublikasi Vazirlar Mahkamasi qarorlari va farmoyishlari bajarilishi yuzasidan monitoring olib borish. 13. Vazirlar Mahkamasining ish rejalari Vazirlar Mahkamasi Rayosati tomonidan tasdiqlanadi. 14. Vazirlar Mahkamasi ish rejalarini tayyorlash, shuningdek ularning bajarilishini nazorat qilish Vazirlar Mahkamasi Rayosati tomonidan belgilanadigan tartibda amalga oshiriladi. 15. Axborot-tahlil departamentlari va boshqa tarkibiy boʻlinmalarning, shuningdek ular rahbarlari va mutaxassislarining yarim yillik ish rejalari belgilangan tartibda tasdiqlanadi. 16. Vazirlar Mahkamasining koʻrib chiqishi uchun Oʻzbekiston Respublikasi Konstitutsiyasi, “Oʻzbekiston Respublikasi Vazirlar Mahkamasi toʻgʻrisida”gi Qonun bilan uning vakolatiga kiritilgan, shuningdek Oʻzbekiston Respublikasi Prezidenti tomonidan belgilangan masalalar kiritiladi. Muhim davlat, iqtisodiy va ijtimoiy-madaniy masalalarni hal etish uchun Vazirlar Mahkamasining kompleks yoki maqsadli dasturlari va tadbirlari ishlab chiqiladi, ular koʻrib chiqish uchun Bosh vazir oʻrinbosarlari tomonidan Vazirlar Mahkamasiga kiritiladi. 17. Vazirlar Mahkamasida Oʻzbekiston Respublikasi Prezidenti topshiriqlari va Oʻzbekiston Respublikasi Prezidenti Devoni tomonidan yuborilgan boshqa hujjatlar koʻrib chiqiladi va bajariladi. 18. Vazirlar Mahkamasida koʻrib chiqish uchun masalalar Vazirlar Mahkamasi aʼzolari, davlat va xoʻjalik boshqaruvi organlari rahbarlari, Qoraqalpogʻiston Respublikasi Vazirlar Kengashining Raisi, viloyatlar va Toshkent shahar hokimlari, istisno hollarda esa ularning birinchi oʻrinbosarlari tomonidan kiritilishi mumkin. 19. Ushbu Reglamentning 16-bandida nazarda tutilmagan masalalar boʻyicha yoki ushbu Reglamentning 18-bandida koʻrsatilmagan organlar va tashkilotlar rahbarlari tomonidan kiritilgan murojaatnomalar Vazirlar Mahkamasi apparatining tegishli tarkibiy boʻlinmasi tomonidan davlat va xoʻjalik boshqaruvi organlariga, Qoraqalpogʻiston Respublikasi Vazirlar Kengashiga, viloyatlar va Toshkent shahar hokimliklariga koʻrib chiqish va ularning vakolatlariga muvofiq qarorlar qabul qilish uchun yuboriladi. 20. Vazirlar Mahkamasining koʻrib chiqishi uchun masalalar belgilangan tartibda, qoida tariqasida, Oʻzbekiston Respublikasi qonunlari, Oʻzbekiston Respublikasi Prezidentining farmonlari, qarorlari va farmoyishlari, Oʻzbekiston Respublikasi Vazirlar Mahkamasining qarorlari va farmoyishlari loyihalari (keyingi oʻrinlarda hujjatlar loyihalari deb ataladi) shaklida kiritiladi. 21. Vazirlar Mahkamasining qarorlari va farmoyishlari, shuningdek boshqa hujjatlar loyihalarini ishlab chiqish, kiritish, kelishish va koʻrib chiqishga tayyorlash ushbu bob hamda mazkur Reglamentning IV va V boblari,Oʻzbekiston Respublikasi Prezidentining 2017-yil 11-apreldagi PQ-2881 va 2017-yil 28-iyuldagi PQ-3161-son qarorlari, Vazirlar Mahkamasining 1999-yil 12-yanvardagi 12-son qarori talablariga hamda Vazirlar Mahkamasining apparatida ish yuritish boʻyicha Yoʻriqnomaga muvofiq amalga oshiriladi. 211. Barcha normativ-huquqiy hujjatlar loyihalari loyihani ishlab chiquvchi tashkilotlar tomonidan Oʻzbekiston Respublikasi Yagona interaktiv davlat xizmatlari portaliga jamoatchilik muhokamasi oʻtkazilishi uchun joylashtiriladi. 22. Loyihalar aniq ifodalanishi, qonun hujjatlariga muvofiq kelishi, koʻrib chiqilayotgan masalaning puxta tahlilini va xolis bahosini oʻziga olgan boʻlishi, ijrochilar oldiga aniq maqsad va vazifalar qoʻyishi, ularni bajarishning aniq muddatlarini belgilashi kerak. Tayyorlanayotgan loyiha boshqa hujjatlarga oʻzgartirish va qoʻshimchalar kiritish yoxud ularni oʻz kuchini yoʻqotgan deb hisoblashni talab etsa, ushbu oʻzgartirish va qoʻshimchalar, shuningdek ularni oʻz kuchini yoʻqotgan deb hisoblash toʻgʻrisidagi takliflar tayyorlanayotgan hujjat loyihasiga kiritiladi yoki u bilan ayni bir vaqtda alohida hujjat loyihasi koʻrinishida kiritiladi. Bu holda unga hujjat matnining amaldagi va taklif etilayotgan tahririning tegishli qiyosiy jadvallari tushuntirishlar bilan ilova qilinadi. 23. Aynan shu masalalar boʻyicha ilgari qabul qilingan qarorlar bajarilmagan hollarda Vazirlar Mahkamasiga ana shu masalalar boʻyicha qarorlar va farmoyishlar loyihalari kiritilishiga yoʻl qoʻyilmaydi, yangi vaziyatlar paydo boʻlgan hollar bundan mustasno. 24. Vazirlar Mahkamasiga kiritiladigan normativ-huquqiy hujjatlar loyihalari “Normativ-huquqiy hujjatlar toʻgʻrisida”gi Oʻzbekiston Respublikasi Qonuni talablariga javob berishi kerak, qonunlar loyihalari esa “Qonunlar loyihalarini tayyorlash va Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi Oʻzbekiston Respublikasi Qonuni talablariga ham javob berishi kerak. Oʻzbekiston Respublikasi Prezidentining Vazirlar Mahkamasiga kiritiladigan farmonlari, qarorlari va farmoyishlari loyihalari Oʻzbekiston Respublikasi Prezidentining 2017-yil 28-iyuldagi PQ-3161-son qarori bilan tasdiqlangan Oʻzbekiston Respublikasi Prezidenti devonining reglamenti (keyingi oʻrinlarda Reglament deb ataladi) talablariga javob berishi kerak. 25. Qonun loyihasi Vazirlar Mahkamasiga “Oʻzbekiston Respublikasi Oliy Majlisining Qonunchilik palatasi Reglamenti toʻgʻrisida”gi Oʻzbekiston Respublikasi Qonunining 12-moddasida hamda “Qonunlar loyihalarini tayyorlash va Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi Oʻzbekiston Respublikasi Qonunining 27-moddasida nazarda tutilgan materiallar ilova qilingan holda taqdim etiladi. 26. Hujjatlar loyihasining tegishli organlar va tashkilotlarda kelishib olinishi uchun javobgarlik hujjat loyihasini Vazirlar Mahkamasiga kiritayotgan davlat yoki xoʻjalik boshqaruvi organi birinchi rahbariga yoki ushbu Reglamentning 18-bandida koʻrsatilgan shaxslar jumlasiga kiruvchi boshqa rahbarga yuklanadi. Kelishib olish uchun yuborilgan hujjatlar loyihalariga (ularning nusxalariga) tegishli organlar va tashkilotlarning birinchi rahbarlari (istisno hollarda — ularning birinchi oʻrinbosarlari) tomonidan: qonun loyihalari boʻyicha — 7 kalendar kun mobaynida, Oʻzbekiston Respublikasi Prezidenti farmonlari, qarorlari va farmoyishlari, Vazirlar Mahkamasi qarorlari loyihalari boʻyicha — 3 kalendar kun, Vazirlar Mahkamasi farmoyishlari loyihalari boʻyicha koʻpi bilan 2 kalendar kun mobaynida rozilik imzosi qoʻyiladi. Oʻzbekiston Respublikasi Prezidenti devonining reglamenti 33-bandida nazarda tutilgan hollarda, Oʻzbekiston Respublikasi Prezidentining farmonlari, qarorlari va farmoyishlari loyihalarini tegishli organlar hamda tashkilotlarda kelishish muddati 2 kundan oshmaydi. 27. Hujjat loyihasi boʻyicha kelishmovchiliklar mavjud boʻlgan taqdirda hujjat loyihasi kelishmovchiliklar bilan birga faqat mulohazalari boʻlgan tegishli birinchi rahbarlar (istisno hollarda — ularning birinchi oʻrinbosarlari) imzolagan asoslangan yozma mulohazalar bilan birga Vazirlar Mahkamasiga kiritilishi mumkin. Hal qilinmagan kelishmovchiliklar boʻyicha Vazirlar Mahkamasiga taqdim etiladigan mulohazalar tegishli rahbarlarning oʻrinbosarlari tomonidan imzolanishi mumkin emas. 28. Normativ-huquqiy hujjatlarning loyihalari ular mazkur Reglamentning 26-27-bandlariga muvofiq kelishilgandan keyin Vazirlar Mahkamasiga kiritilgunga qadar ularni qabul qilish zarurligi asoslari (shu jumladan qonun loyihasi konsepsiyasi, tegishli qiyosiy jadvallar) va kelishmovchiliklar (ular mavjud boʻlgan taqdirda) boʻyicha yozma mulohazalar ilova qilingan holda Oʻzbekiston Respublikasi Adliya vazirligiga xulosa berish uchun yuboriladi. Oʻzbekiston Respublikasi Adliya vazirligi: normativ-huquqiy hujjatlar loyihalarini ularning Oʻzbekiston Respublikasi Konstitutsiyasiga, qonunchilikka, shuningdek qonunchilik texnikasi qoidalariga muvofiqligini aniqlash yuzasidan ekspertizadan oʻtkazadi; qonunlar loyihalarini ularning mamlakatda oʻtkazilayotgan islohotlar maqsadlari va vazifalariga muvofiqligi, ularda korrupsiyaning yuzaga kelishi, davlat hokimiyati va boshqaruvi tizimida boshqa huquq buzilishlarining sodir etilishi uchun shart-sharoitlar yaratuvchi, shuningdek tadbirkorlik subyektlari uchun ortiqcha maʼmuriy va boshqa cheklashlarni kirituvchi hamda tadbirkorlik subyektlarining asoslanmagan xarajatlari yuzaga kelishiga olib keluvchi qoidalar va normalarni aniqlash yuzasidan tahlil qiladi. Agar Oʻzbekiston Respublikasi Prezidentining farmonlari, qarorlari, farmoyishlari va topshiriqlari, Vazirlar Mahkamasining qarorlari, Bosh vazir, uning oʻrinbosarlari topshiriqlari bilan kiritish muddatlari belgilanmagan boʻlsa, mazkur bandga muvofiq xulosa tayyorlash muddati 10 kundan ortiq boʻlishi mumkin emas. Oʻzbekiston Respublikasi Prezidenti devonining reglamenti 33-bandida nazarda tutilgan hollarda, Oʻzbekiston Respublikasi Prezidentining farmonlari, qarorlari va farmoyishlari loyihalarini Adliya vazirligida huquqiy ekspertizadan oʻtkazish muddati 2 kundan oshmaydi 281. Normativ-huquqiy hujjatlarning loyihalari Vazirlar Mahkamasiga, faqat huquqiy ekspertiza yakuni boʻyicha ularni qabul qilishning maqsadga muvofiqligi haqidagi Oʻzbekiston Respublikasi Adliya vazirligining xulosasi mavjud boʻlgandagina kiritiladi. 29. Davlat va xoʻjalik boshqaruvi organlari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari rahbarlari Vazirlar Mahkamasiga kiritilayotgan hujjatlar loyihalarining asoslanganligi va sifati, keltirilgan maʼlumotlar va boshqa materiallarning toʻgʻriligi, shuningdek ularning manfaatdor organlar va tashkilotlar bilan tegishli ravishda kelishib olinishi uchun shaxsan javob beradilar. Ilova qilingan hujjat masalani kiritayotgan organning rahbari tomonidan imzolangan, tegishli dalolatnoma loyihasiga, shuningdek uning ilovasiga viza qoʻyilgan boʻlishi kerak. Hujjat loyihasi bilan birga uni ishlab chiqish va kelishish xronologiyasi toʻgʻrisidagi maʼlumotnoma taqdim etiladi. 30. Mazkur Reglament talablariga rioya qilinmasdan Vazirlar Mahkamasiga kiritilgan hujjatlar loyihalari quyidagi tartibda qaytarilishi kerak. Oʻzbekiston Respublikasi Prezidentining farmonlari, qarorlari, farmoyishlari va topshiriqlarini, Vazirlar Mahkamasi, Bosh vazir, uning oʻrinbosarlari topshiriqlarini bajarish yuzasidan kiritilgan hujjatlar loyihalari tushgan sanasidan boshlab 2 kundan ortiq boʻlmagan muddatda, qaytarish sabablari koʻrsatilgan holda, faqat tegishli ravishda Bosh vazir va uning oʻrinbosarlari qaroriga koʻra qaytarilishi mumkin. Mazkur Reglament talablariga rioya qilinmasdan Vazirlar Mahkamasiga kiritilgan boshqa hujjatlar loyihalari 2 kundan ortiq boʻlmagan muddatda, qaytarish sabablari koʻrsatilgan holda, Bosh vazirning tegishli oʻrinbosari bilan kelishgan holda axborot-tahlil departamentlari yoki boshqa tarkibiy boʻlinmalar tomonidan qaytariladi. Hujjatlar loyihalari tushgan sanadan boshlab 2 kunlik muddat tamom boʻlgandan keyin faqat Bosh vazir va uning oʻrinbosarlari qaroriga koʻra qaytarilishi mumkin. Bunday huquq berilmagan shaxslar imzolagan holda tushgan loyihalar koʻrib chiqish uchun qabul qilinmaydi va Vazirlar Mahkamasining tegishli axborot-tahlil departamenti yoki boshqa tarkibiy boʻlinmasi rahbari tomonidan joʻnatuvchiga qaytariladi. 31. Mazkur Reglamentda belgilangan tartibda Vazirlar Mahkamasiga kiritilgan hujjatlar loyihalarini koʻrib chiqishga tayyorlash Vazirlar Mahkamasining Ijro etuvchi apparati tomonidan 10 kun muddatda amalga oshiriladi. Ushbu muddatni uzaytirishga faqat Bosh vazir, uning oʻrinbosarlari, Vazirlar Mahkamasi apparatining boshqaruvchisi ruxsatiga koʻra yoʻl qoʻyiladi. Oʻzbekiston Respublikasi Prezidenti devonining reglamenti 33-bandida nazarda tutilgan hollarda, Oʻzbekiston Respublikasi Prezidentining farmonlari, qarorlari va farmoyishlari loyihalarini Vazirlar Mahkamasida puxta ishlab chiqish muddati 5 kundan oshmaydi. 311. Vazirlar Mahkamasi Apparati tarkibiy boʻlinmalarida normativ-huquqiy hujjatlar loyihalarining konseptual qoidalari oʻzgartirilganida Oʻzbekiston Respublikasi Adliya vazirligi tomonidan ular mazkur Reglamentda belgilangan tartibda takroran huquqiy ekspertizadan oʻtkaziladi. 32. Iqtisodiyot, ijtimoiy va maʼnaviyat soha samarali faoliyat koʻrsatishining muhim va ustuvor masalalari boʻyicha Hukumat qarorlarining loyihalari Oʻzbekiston Respublikasi Prezidenti devonining reglamentida belgilangan tartibda Oʻzbekiston Respublikasi Prezidenti bilan majburiy ravishda kelishib olinishi kerak. Vazirlar Mahkamasi zarur boʻlganda, Vazirlar Mahkamasining boshqa masalalar boʻyicha qarorlari va farmoyishlarining loyihalarini ham Oʻzbekiston Respublikasi Prezidenti yoki Oʻzbekiston Respublikasi Prezidenti devonining tarkibiy boʻlinmalari rahbarlari bilan kelishish uchun kiritishi mumkin. 321. Vazirliklar, davlat qoʻmitalari va davlat boshqaruvining boshqa organlarini tuzish hamda tugatish toʻgʻrisidagi takliflarni ishlab chiqish Vazirlar Mahkamasi tomonidan Oʻzbekiston Respublikasi Prezidentining hujjatlari va topshiriqlarini bajarish yuzasidan yoxud tashabbus tartibida taʼminlanadi. 322. Vazirliklar, davlat qoʻmitalari va davlat boshqaruvining boshqa organlarini tuzish hamda tugatish masalasi yuzasidan Oʻzbekiston Respublikasi Konstitutsiyasi 93-moddasi birinchi qismining 8-bandiga muvofiq Oʻzbekiston Respublikasi Prezidentining farmoni loyihasi ishlab chiqiladi. 32³. Oʻzbekiston Respublikasi Prezidentining vazirliklar, davlat qoʻmitalari va davlat boshqaruvining boshqa organlarini tuzish hamda tugatish toʻgʻrisidagi farmoni loyihasiga qogʻoz va elektron shaklda quyidagi hujjatlar ilova qilinadi: loyiha kelishilganligi toʻgʻrisidagi maʼlumotnoma; loyihaning qabul qilinishi asoslangan va amalga oshirish oqibatlari baholangan asosiy ishlab chiquvchi organ rahbari (istisno hollarda uning birinchi oʻrinbosari) tomonidan imzolangan tushuntirish xati; Adliya vazirligining loyiha qabul qilinishi maqsadga muvofiqligi haqidagi huquqiy ekspertiza natijasi boʻyicha xulosasi (faqat qogʻoz koʻrinishida taqdim qilinadi); milliy va xorijiy tajriba tahlili; moliyaviy-iqtisodiy va boshqa hisob-kitoblar, boshqa maʼlumotnoma materiallari; tashkil etilayotgan organning asosiy vazifalari, funksiyalari, faoliyatining huquqiy va tashkiliy asoslari (tuzilmasi, xodimlarining, shu jumladan boshqaruv xodimlarining cheklangan soni), tugatilayotgan organning funksiyalarini qayta taqsimlash va boshqa masalalar boʻyicha tahliliy materiallar; kiritilgan loyiha qabul qilinishi munosabati bilan normativ-huquqiy hujjatlarga oʻzgartirish hamda qoʻshimchalar kiritish toʻgʻrisidagi loyihalar, shuningdek, belgilangan tartibda imzolanadigan normativ-huquqiy hujjatlarning amaldagi va taklif etiladigan tahririning asoslantirilgan taqqoslama jadvallari; loyihaga sharhlar (loyihani qabul qilish maqsadlarini, shuningdek, uning asosiy qoidalarini jamoatchilikka qulay shaklda, oddiy va loʻnda tilda tushuntirib berish zarur boʻlgan hollarda). Oʻzbekiston Respublikasi Prezidentining vazirliklar, davlat qoʻmitalari va davlat boshqaruvining boshqa organlarini tuzish hamda tugatish toʻgʻrisidagi farmoni loyihasini kelishish va kiritish, shuningdek, uni Vazirlar Mahkamasida koʻrib chiqish ushbu Reglament hamda Oʻzbekiston Respublikasi Prezidentining 2017-yil 28-iyuldagi PQ-3161-son qarori bilan tasdiqlangan Oʻzbekiston Respublikasi Prezidenti devonining reglamenti talablariga muvofiq amalga oshiriladi. 324. Vazirliklar, davlat qoʻmitalari va davlat boshqaruvining boshqa organlarini tuzish hamda tugatish toʻgʻrisidagi taklif, Oʻzbekiston Respublikasi Prezidentining tegishli farmoni loyihasi va unga ilova qilinadigan hujjatlar Vazirlar Mahkamasi Rayosati majlisida koʻrib chiqiladi. Vazirliklar, davlat qoʻmitalari va davlat boshqaruvining boshqa organlarini tuzish hamda tugatish toʻgʻrisidagi taklif maʼqullangan taqdirda Vazirlar Mahkamasi Rayosatining tegishli qarori qabul qilinadi va Oʻzbekiston Respublikasi Prezidentiga taqdimnoma kiritiladi. 325. Taqdimnoma Oʻzbekiston Respublikasi Bosh vaziri tomonidan imzolanadi va Oʻzbekiston Respublikasi Prezidenti farmoni loyihasi va zarur tahliliy materiallar ilova qilingan holda belgilangan tartibda Oʻzbekiston Respublikasi Prezidenti Devoniga kiritiladi. 33. Vazirlar Mahkamasining qarorlari va farmoyishlari “Oʻzbekiston Respublikasi Vazirlar Mahkamasi toʻgʻrisida”gi Oʻzbekiston Respublikasi Qonuni bilan uning vakolatiga kiritilgan masalalar boʻyicha qabul qilinadi. 34. Vazirlar Mahkamasi qarorlari va farmoyishlari loyihalari vazirliklar, davlat qoʻmitalari, agentliklar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan Oʻzbekiston Respublikasi Prezidenti, Oʻzbekiston Respublikasining Bosh vaziri, Oʻzbekiston Respublikasi Bosh vazirining oʻrinbosarlari topshiriqlariga muvofiq yoxud tashabbus koʻrsatish tartibida ishlab chiqiladi. 35. Hujjatlar loyihalarini tayyorlash manfaatdor idoralar va tuzilmalar bilan birgalikda amalga oshiriladi. Ishlab chiqilgan loyihalar belgilangan tartibda manfaatdor vazirliklar va idoralar bilan hamda majburiy tartibda Oʻzbekiston Respublikasi Adliya vazirligi bilan kelishiladi. Oʻzbekistonni ijtimoiy-iqtisodiy rivojlantirish, iqtisodiyotning alohida sohalari va tarmoqlarini rivojlantirish dasturlarini amalga oshirish, respublika budjetidan mablagʻlar ajratish bilan bogʻliq qarorlar va farmoyishlar loyihalari majburiy tartibda tegishli ravishda — Oʻzbekiston Respublikasi Iqtisodiyot vazirligi va Moliya vazirligi bilan, tashqi savdo bilan bogʻliq masalalar boʻyicha — Oʻzbekiston Respublikasi Tashqi savdo vazirligi, yagona davlat investitsiya siyosatini muvofiqlashtirish, shakllantirish va amalga oshirish masalalari boʻyicha — Oʻzbekiston Respublikasi Investitsiyalar boʻyicha davlat qoʻmitasi bilan, loyiha boshqaruvi, davlat organlarida va boshqa tashkilotlarda zamonaviy texnologiyalarni joriy etish konsepsiyalari ishlab chiqilishi va tahlil etilishini taʼminlash masalalari boʻyicha — Oʻzbekiston Respublikasi Prezidenti huzuridagi Loyiha boshqaruvi milliy agentligi bilan, nodavlat notijorat tashkilotlarining huquqlari va qonuniy manfaatlariga daxldor boʻlgan masalalar boʻyicha — Oʻzbekiston nodavlat notijorat tashkilotlari milliy assotsiatsiyasi bilan, fermer, dehqon xoʻjaliklari va tomorqa yer egalarining huquqlari va qonuniy manfaatlariga taalluqli, shuningdek, ularning faoliyat koʻrsatishi bilan bogʻliq masalalar boʻyicha esa — Oʻzbekiston fermer, dehqon xoʻjaliklari va tomorqa yer egalari kengashi, dehqon xoʻjaliklari va tomorqa yer egalari kengashi bilan majburiy tartibda kelishilishi kerak. 36. Vazirlar Mahkamasi qarorlari va farmoyishlarining kelishilgan loyihalari loyihani ishlab chiqish toʻgʻrisidagi topshiriqnoma bilan birga (u mavjud boʻlganda), Umumiy boʻlimda tegishli ravishda roʻyxatdan oʻtkazgan holda Vazirlar Mahkamasining apparatiga kiritiladi. 37. Hukumat qarori loyihasiga majburiy tartibda mazkur loyihaning qabul qilinishi maqsadga muvofiqligi haqidagi Oʻzbekiston Respublikasi Adliya vazirligining xulosasi tushuntirish xati, shuningdek zarur hisob-kitoblar va koʻrib chiqish materiallari, taqdim etilayotgan loyihalarni amalga oshirish oqibatlari bahosi ilova qilinadi. Tushuntirish xati bosh ishlab chiquvchi vazirlik, idoraning birinchi rahbari tomonidan imzolanadi. 38. Umumiy boʻlimda roʻyxatdan oʻtkazilib kiritilgan Hukumat qarorlari loyihalari ishlash uchun Vazirlar Mahkamasi apparatining tegishli Axborot-tahlil departamentiga beriladi. 39. Axborot-tahlil departamenti loyihani ekspertizadan oʻtkazadi, zarurat boʻlganda, hujjatni kiritgan vazirliklar va idoralar bilan birgalikda loyiha ustida qoʻshimcha ishlaydi hamda bildirilgan mulohazalarni bartaraf etadi. Salbiy xulosaga kelganda Axborot-tahlil departamenti mazkur loyihani qabul qilishning maqsadga muvofiq emasligini asoslovchi xulosani tayyorlaydi. 40. Koʻrib chiqish natijalari toʻgʻrisida Axborot-tahlil departamenti mudiri Bosh vazirning mutasaddi oʻrinbosariga axborot beradi. Bosh vazirning mutasaddi oʻrinbosari Axborot-tahlil departamentining salbiy xulosasiga rozilik bildirgan taqdirda Hukumat qarori loyihasi unga xulosani va Bosh vazirning mutasaddi oʻrinbosari tegishli topshirigʻi ilova qilingan holda belgilangan tartibda qaytarilishi kerak. Xulosa ijobiy boʻlganda va Bosh vazirning mutasaddi oʻrinbosari maʼqullagan taqdirda Axborot-tahlil departamenti Bosh vazir oʻrinbosarlari tomonidan loyihaga rozilik imzosi qoʻyilishini tashkil qiladi. 41. Axborot-tahlil departamenti Bosh vazir oʻrinbosarlari bilan kelishilgan Hukumat qarori loyihasini Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish (keyingi oʻrinlarda Yigʻma axborot-tahlil departamenti deb ataladi) masalalari yigʻma axborot-tahlil departamentiga ekspertizadan oʻtkazish uchun taqdim etadi. 42. Yigʻma axborot-tahlil departamenti Hukumat qarori loyihasini respublikaning davlat manfaatlarini taʼminlash, iqtisodiy samaradorlik va undagi masalalarni barcha manfaatdor tuzilmalar bilan muvofiqlashtirish nuqtai nazaridan puxta ekspertizadan oʻtkazadi. Ekspert xulosasi salbiy boʻlgan taqdirda Yigʻma axborot-tahlil departamenti loyihani puxta ishlash uchun tegishli Axborot-tahlil departamentiga qaytaradi. Xulosa ijobiy boʻlgan taqdirda, Yigʻma axborot-tahlil departamenti loyihani koʻrib chiqish uchun Bosh vazir oʻrinbosari — Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish masalalari kompleksi rahbariga kiritadi. 43. Bosh vazir oʻrinbosari — Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish masalalari kompleksi rahbari rozilik bergan taqdirda, Yigʻma axborot-tahlil departamenti rozilik imzosi qoʻyilgan loyihani tegishli Axborot-tahlil departamentiga Vazirlar Mahkamasi Apparati boshqaruvchisiga kiritishi uchun qaytaradi. 44. Bosh vazir oʻrinbosarlari oʻrtasida mulohazalar mavjud boʻlgan taqdirda Bosh vazirning mutasaddi oʻrinbosari loyihani koʻrib chiqish uchun Vazirlar Mahkamasi Rayosatiga kiritadi. 45. Vazirlar Mahkamasi Rayosati aʼzolari tomonidan mulohazalar bildirilgan taqdirda loyiha puxta ishlab chiqiladi va koʻrib chiqish uchun takroran kiritiladi. Vazirlar Mahkamasi Rayosati aʼzolari oʻrtasida mulohazalar saqlanib qolgan taqdirda Bosh vazir uzil-kesil qaror qabul qiladi. 46. Vazirlar Mahkamasining apparati boshqaruvchisi loyihani koʻrib chiqadi va loyiha toʻgʻrisida Oʻzbekiston Respublikasining Bosh vaziriga axborot beradi. 47. Qonun hujjatlarida nazarda tutilgan hollarda hujjatlar loyihalari koʻrib chiqish uchun Vazirlar Mahkamasi majlisiga kiritiladi. 48. Vazirlar Mahkamasining qarorlari loyihalari (individual qarorlardan tashqari) Oʻzbekiston Respublikasining Bosh vaziri (Vazirlar Mahkamasining majlisi) tomonidan maʼqullangandan keyin kelishish uchun belgilangan tartibda Oʻzbekiston Respublikasi Prezidenti Devonining Islohotlarni huquqiy taʼminlash va huquqni muhofaza qilish faoliyatini muvofiqlashtirish xizmatiga kiritiladi. 49. Vazirlar Mahkamasining Oʻzbekiston Respublikasi Prezidenti Devonida kelishishni talab qilmaydigan qarorlari Oʻzbekiston Respublikasining Bosh vaziri tomonidan imzolanadi. 50. Vazirlar Mahkamasining Oʻzbekiston Respublikasi Prezidenti bilan majburiy ravishda kelishib olinishi lozim boʻlgan qarorlari va farmoyishlari Oʻzbekiston Respublikasi Prezidenti devoniga Oʻzbekiston Respublikasi Bosh vaziri yoki uning topshirigʻiga binoan Bosh vazir oʻrinbosarlari yoxud Vazirlar Mahkamasi Apparatining boshqaruvchisi tomonidan kiritiladi. 51. Vazirlar Mahkamasi qarorlari va farmoyishlarining ayrim loyihalari Oʻzbekiston Respublikasi Prezidenti devonida Oʻzbekiston Respublikasi Prezidenti devonining reglamentida nazarda tutilgan tartibda koʻrib chiqiladi hamda kelishiladi. 54. Vazirlar Mahkamasining Oʻzbekiston Respublikasi Prezidenti bilan kelishilgan qarorlari va farmoyishlarining loyihalari Oʻzbekiston Respublikasi Prezidentining rezolyutsiyasi yoki Oʻzbekiston Respublikasi Prezidenti devoni Oʻzbekiston Respublikasi Prezidenti Devonining Islohotlarni huquqiy taʼminlash va huquqni muhofaza qilish faoliyatini muvofiqlashtirish xizmati rahbarining xatida bayon etilgan topshirigʻi bilan Vazirlar Mahkamasiga imzolash uchun qaytariladi. Oʻzbekiston Respublikasi Prezidenti tomonidan maʼqullangan Hukumat qarorlari loyihalari Oʻzbekiston Respublikasining Bosh vaziri tomonidan imzolanadi. 55. Vazirlar Mahkamasi majlislari har chorakda kamida bir marta oʻtkaziladi. Vazirlar Mahkamasi majlislarida Oʻzbekiston Respublikasining Bosh vaziri raislik qiladi. Oʻzbekiston Respublikasi Prezidenti Vazirlar Mahkamasi majlislarida raislik qilish huquqiga ega. 56. Vazirlar Mahkamasi majlislarida “Oʻzbekiston Respublikasi Vazirlar Mahkamasi toʻgʻrisida”gi Oʻzbekiston Respublikasi Qonunining 14-moddasida nazarda tutilgan masalalar, shuningdek Oʻzbekiston Respublikasi Prezidenti topshiriqlariga va Vazirlar Mahkamasi Rayosati qarorlariga muvofiq boshqa masalalar koʻrib chiqiladi. 57. Vazirlar Mahkamasi majlislarida koʻrib chiqish uchun masalalarni tayyorlashni Bosh vazir oʻrinbosari — Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish masalalari kompleksi rahbari hamda Vazirlar Mahkamasi Apparati boshqaruvchisi rahbarligida Yigʻma axborot-tahlil departamenti, axborot-tahlil departamentlari, Vazirlar Mahkamasi apparatining boshqa boʻlinmalari, Oʻzbekiston Respublikasi Iqtisodiyot vazirligi, Moliya vazirligi, boshqa markaziy iqtisodiy idoralar tegishli davlat va xoʻjalik boshqaruvi organlari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda amalga oshiradi. Zarur hollarda masalalarni tayyorlashni Vazirlar Mahkamasi yoki uning Rayosati tomonidan tashkil etiladigan komissiyalar amalga oshiradi. 58. Oʻzbekiston Respublikasi Iqtisodiyot vazirligi, Moliya vazirligi, Davlat statistika qoʻmitasi va boshqa markaziy iqtisodiy idoralar majlisning eʼlon qilingan oʻtkazilish sanasidan kamida 15 kun oldin Vazirlar Mahkamasiga kun tartibi, uni muhokama qilish tartibi loyihalarini hamda maʼlumotnomalarni, tegishli tahliliy materiallarni (shu jumladan jadvallarni), Vazirlar Mahkamasi majlisi protokoli loyihasini kiritadilar. 59. Yigʻma axborot-tahlil departamenti tegishli axborot-tahlil departamentlari bilan birgalikda Oʻzbekiston Respublikasi Iqtisodiyot vazirligi tomonidan kiritilgan materiallarni ekspertizadan oʻtkazadi hamda hududlardagi ishlarning ahvolini oʻrganish natijalarini va markaziy iqtisodiy idoralar va boshqa organlar tomonidan taqdim etilgan boshqa materiallarni hisobga olgan holda puxtalashtiradi. 60. Puxta ishlab chiqilgan materiallar Bosh vazir oʻrinbosari — Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish masalalari kompleksi rahbari bilan kelishiladi hamda Vazirlar Mahkamasi Apparati boshqaruvchisiga taqdim etiladi. Materiallar toʻgʻrisida Oʻzbekiston Respublikasi Bosh vaziriga axborot beriladi va majlisning eʼlon qilingan oʻtkazilish sanasidan kamida 12 kun oldin Vazirlar Mahkamasi Rayosatida koʻrib chiqish uchun kiritiladi. 61. Vazirlar Mahkamasi Rayosati tomonidan koʻrib chiqilgan materiallar Rayosat aʼzolari bildirgan mulohazalarni hisobga olgan holda puxta ishlab chiqiladi va majlis oʻtkaziladigan sanadan kamida 10 kun oldin Bosh vazirga axborot berish uchun hamda Oʻzbekiston Respublikasi Prezidenti devonining Ijtimoiy-iqtisodiy siyosatni muvofiqlashtirish xizmati bilan ushbu Reglamentning IV va V boblarida belgilangan tartibda kelishib olish uchun taqdim etiladi. 62. Vazirlar Mahkamasi majlisida koʻrib chiqish uchun kiritiladigan hujjatlar loyihalari ushbu Reglamentning III bobi talablariga muvofiq tayyorlangan boʻlishi kerak. Vazirlar Mahkamasi tomonidan Oʻzbekiston Respublikasi Oliy Majlisining Qonunchilik palatasiga kiritiladigan qonun loyihalari kelishish uchun Oʻzbekiston Respublikasi Prezidenti Devoniga ular Vazirlar Mahkamasi majlisida koʻrib chiqilishidan kamida 2 hafta oldin taqdim etiladi. 63. Vazirlar Mahkamasi majlisiga taklif etiladigan mansabdor shaxslar roʻyxatlari Bosh vazir va Vazirlar Mahkamasining apparati boshqaruvchisi tomonidan belgilanadi. 64. Vazirlar Mahkamasi majlisiga Konstitutsiyaviy sud raisi, Bosh prokuror, Oliy sud raisi, Oʻzbekiston Respublikasi Prezidentining ijtimoiy-iqtisodiy siyosatni muvofiqlashtirish boʻyicha Davlat maslahatchisi, Davlat maslahatchisi — Tashkiliy-kadrlar xizmati rahbari, Oʻzbekiston Respublikasi Oliy Majlisining Qonunchilik palatasi va Senati qoʻmitalari raislari doimiy ravishda taklif etiladilar. Boshqa mansabdor shaxslar majlisga faqat ularga daxldor masalalar boʻyicha taklif etiladilar. Vazirlar Mahkamasi majlisiga Qoraqalpogʻiston Respublikasi Vazirlar Kengashining Raisi, viloyatlar va Toshkent shahar hokimlari yarim yillik va butun kalendar yil yakunlari boʻyicha respublikani ijtimoiy-iqtisodiy rivojlantirish va iqtisodiy islohotlarning natijalarini koʻrib chiqishda, shuningdek majlisda respublikaning muayyan hududini iqtisodiy va ijtimoiy-madaniy rivojlantirishni taʼminlash bilan bevosita bogʻliq masalalar koʻrilayotganda taklif etiladilar. Vazirlar Mahkamasining kalendar yilning birinchi chorak va toʻqqiz oylik yakunlari boʻyicha majlislariga Qoraqalpogʻiston Respublikasi Vazirlar Kengashi Raisining, viloyatlar va Toshkent shahar hokimlarining tegishli masalalar boʻyicha oʻrinbosarlari taklif etiladilar. 65. Vazirlar Mahkamasi majlislarida masalalar toʻgʻrisida Bosh vazir oʻrinbosarlari, Vazirlar Mahkamasining apparati boshqaruvchisi, vazirlar, davlat qoʻmitalari raislari, idoralar, davlat va xoʻjalik boshqaruvi boshqa organlarining rahbarlari, Qoraqalpogʻiston Respublikasi Vazirlar Kengashining Raisi, viloyatlar va Toshkent shahar hokimlari, axborot-tahlil departamentlari va boʻlimlar mudirlari axborot beradilar. 66. Majlislarda qarorlar Vazirlar Mahkamasi aʼzolarining koʻpchilik ovozi bilan qabul qilinadi. 67. Vazirlar Mahkamasi majlislarida qabul qilingan qarorlar bayon bilan rasmiylashtiriladi. Majlis protokoli Yigʻma axborot-tahlil departamenti va Umumiy boʻlim tomonidan majlis tugagandan keyin bir sutka muddatda Vazirlar Mahkamasi Apparati boshqaruvchisi va Bosh vazir oʻrinbosari — Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish masalalari kompleksi rahbari rahbarligida rasmiylashtiriladi hamda majlisda raislik qiluvchi tomonidan imzolanadi. Oʻzbekiston Respublikasi Prezidenti raisligida oʻtkazilgan majlis bayoni Oʻzbekiston Respublikasi Prezidenti imzolashiga kiritish uchun Oʻzbekiston Respublikasi Prezidenti devonining Ijtimoiy-iqtisodiy siyosatni muvofiqlashtirish xizmatiga taqdim etiladi. Bosh vazir raisligida oʻtkazilgan majlis bayoni imzolangunga qadar Oʻzbekiston Respublikasi Prezidenti bilan kelishish uchun ushbu Reglamentning IV va V boblarida belgilangan tartibda Oʻzbekiston Respublikasi Prezidenti devonining Ijtimoiy-iqtisodiy siyosatni muvofiqlashtirish xizmatiga taqdim etiladi. 68. Vazirlar Mahkamasi Rayosati tarkibiga Oʻzbekiston Respublikasining Bosh vaziri, uning oʻrinbosarlari, Oʻzbekiston Respublikasi Vazirlar Mahkamasining apparati boshqaruvchisi kiradi. Oʻzbekiston Respublikasi Bosh vazirining apparati Vazirlar Mahkamasi Rayosatining ishchi organi hisoblanadi. Vazirlar Mahkamasining doimiy ishlaydigan organi sifatidagi Vazirlar Mahkamasi Rayosati majlislari har haftada Oʻzbekiston Respublikasining Bosh vaziri tomonidan oʻtkaziladi. 69. Vazirlar Mahkamasi Rayosatining koʻrib chiqishi uchun Oʻzbekiston Respublikasi Prezidenti topshiriqlarining ijrosini tashkil etish masalalari va Vazirlar Mahkamasining vakolatiga kiruvchi masalalar kiritiladi, “Oʻzbekiston Respublikasi Vazirlar Mahkamasi toʻgʻrisida”gi Oʻzbekiston Respublikasi Qonuniga muvofiq faqat Vazirlar Mahkamasi majlislarida koʻrib chiqiladigan masalalar bundan mustasno. 70. Vazirlar Mahkamasi Rayosati majlislarida koʻrib chiqish uchun masalalarni tayyorlash Vazirlar Mahkamasi Rayosati tomonidan belgilanadigan tartibda amalga oshiriladi. 71. Vazirlar Mahkamasi Rayosati majlislarida qabul qilingan qarorlar bayon shaklida chiqariladi, ularning bajarilishini nazorat qilish Bosh vazir apparatiga, Bosh vazir oʻrinbosarlariga va axborot-tahlil departamentlari mudirlariga yuklanadi. Bayon majlisda raislik qiluvchi tomonidan imzolanadi. 711. Hukumatning protokol qarorlari loyihalari tasdiqlangunga qadar majburiy tartibda huquqiy ekspertizadan oʻtkazilishi va imzolanganidan keyin Oʻzbekiston Respublikasi Adliya vazirligida hisobga olinishi shart. 712. Hukumat bayonnoma qarorlari loyihalarini huquqiy ekspertizadan oʻtkazish va ularni tasdiqlangandan soʻng hisobga olinishi tartibi mazkur Reglamentga ilovadagi sxemaga muvofiq amalga oshiriladi. 72. Vazirlar Mahkamasi yoki uning Rayosati majlislarida muhokama etish davomida mulohazalar bildirilgan, qoʻshimchalar yoki oʻzgartirishlar kiritilgan hujjatlar loyihalari tegishli axborot-tahlil departamentlari va boshqa tarkibiy boʻlinmalar yoki majlislarda tuzilgan komissiyalar (ishchi organlar) tomonidan puxta ishlanadi hamda, agar boshqa muddat belgilanmagan boʻlsa, majlisdan keyin ikkinchi kuni imzolashga taqdim etiladi. Loyihalarga kiritiladigan oʻzgartirishlar Bosh vazirning tegishli oʻrinbosarlari bilan kelishilishi kerak. Puxta ishlangan loyiha Oʻzbekiston Respublikasining Bosh vaziriga axborot berish uchun Vazirlar Mahkamasining apparati boshqaruvchisiga taqdim etiladi. 73. Apparat boshqaruvchisi Bosh vazir tomonidan imzolangan Vazirlar Mahkamasi qarorlariga sana qoʻyadi, ularning asl nusxa ekanligini oʻz imzosi bilan tasdiqlaydi hamda chiqarilishini tashkil qiladi. Hujjatning chiqarilishiga toʻsqinlik qiluvchi holatlar aniqlanganda, apparat boshqaruvchisi ular toʻgʻrisida Bosh vazirga va Oʻzbekiston Respublikasi Prezidentining ijtimoiy-iqtisodiy siyosatni muvofiqlashtirish boʻyicha Davlat maslahatchisiga axborot beradi va ular tomonidan qabul qilingan qarorlarga muvofiq ish tutadi. 74. Vazirlar Mahkamasining qarorlari, farmoyishlari ular imzolangan sana boʻyicha rasmiylashtiriladi hamda tegishli Axborot-tahlil departamentlari va boshqa tarkibiy boʻlinmalar tomonidan tuziladigan joʻnatish roʻyxati boʻyicha darhol ijrochilarga yuboriladi. Bunda Oʻzbekiston Respublikasi Vazirlar Mahkamasining qarorlari (zarur boʻlgan taqdirda, axborot-tahliliy materiallari bilan birga) majburiy tartibda belgilangan tartibda rasmiy eʼlon qilish hamda ijrochilarga yetkazish uchun Oʻzbekiston Respublikasi Adliya vazirligiga qogʻoz va elektron shaklda yuboriladi. 75. Vazirlar Mahkamasining normativ tusdagi qarorlari Oʻzbekiston Respublikasi Hukumatining qarorlari toʻplamida, Oʻzbekiston Respublikasi qonun hujjatlari toʻplamida va Oʻzbekiston Respublikasi qonun hujjatlari maʼlumotlari milliy bazasida eʼlon qilinadi. 76. Vazirlar Mahkamasining qarorlari va farmoyishlari, agar ushbu hujjatlarda boshqa muddatlar belgilanmagan boʻlsa, imzolangan vaqtidan boshlab kuchga kiradi. Vazirlar Mahkamasining normativ xususiyatga ega boʻlgan qarorlari, agar ushbu hujjatlarda boshqa muddat belgilanmagan boʻlsa, ular rasmiy eʼlon qilingan kundan boshlab kuchga kiradi. 77. Respublikani keng va tezkorlik bilan tanishtirish zarur boʻlganda qarorlar va farmoyishlar Oʻzbekiston Respublikasi Prezidentining yoki Bosh vazirning topshirigʻiga binoan matbuotda eʼlon qilinadi, televideniye va radio orqali eshittiriladi. 78. Oʻzbekiston Respublikasi Prezidenti farmonlari, qarorlari, farmoyishlari va topshiriqlarining, Vazirlar Mahkamasi majlis qarorlaridagi topshiriqlarning hamda Hukumat qarorlarining, shuningdek Bosh vazir va uning oʻrinbosarlari topshiriqlarining bajarilishini tashkil etish Oʻzbekiston Respublikasi Prezidentining 2017-yil 11-apreldagi PQ-2881-son qarorida va Vazirlar Mahkamasining 1999-yil 12-yanvardagi 12-son qarorida belgilangan tartibda amalga oshiriladi. 79. Vazirlar Mahkamasiga tushgan Oʻzbekiston Respublikasi Prezidenti farmonlari, qarorlari, farmoyishlari va topshiriqlari toʻgʻrisida darhol Bosh vazirga axborot beriladi va ular yuzasidan hujjatlarning masʼul ijrochilariga topshiriqlar rasmiylashtiriladi. 80. Vazirlar Mahkamasining topshiriqlari davlat va xoʻjalik boshqaruvi organlari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, boshqa organlar va tashkilotlar tomonidan, agar boshqa muddat belgilanmagan boʻlsa, hujjat yuborilgan kundan boshlab 10 kalendar kun mobaynida bajarilishi kerak. 81. Qonun hujjatlarini va Hukumat qarorlarini Oʻzbekiston Respublikasining qabul qilingan qonunlariga muvofiqlashtirish boʻyicha topshiriqlar davlat va xoʻjalik boshqaruvi organlari tomonidan, agar amalga kiritish toʻgʻrisidagi hujjatda boshqa muddat nazarda tutilmagan boʻlsa, bir oy mobaynida bajarilishi kerak. Mazkur topshiriqlarni bajarish ushbu qonunlarni tayyorlagan vazirliklar, idoralar, Vazirlar Mahkamasining axborot-tahlil departamentlari (boshqa tarkibiy boʻlinmalari)ga Adliya vazirligi va Vazirlar Mahkamasining Huquqiy ekspertiza, xalqaro shartnomalar va tashqi aloqalarni rivojlantirish boshqarmasi bilan birgalikda yuklanadi. 82. Oʻzbekiston Respublikasi Prezidenti tomonidan Vazirlar Mahkamasiga berilgan topshiriqni bajarish natijalari toʻgʻrisida Oʻzbekiston Respublikasi Prezidentiga Bosh vazir yoki Bosh vazirni tegishli ravishda xabardor qilgan holda uning oʻrinbosarlari tomonidan (toʻgʻridan toʻgʻri topshiriq mavjud boʻlganda) imzolangan tegishli hujjat (yozma axborot, tegishli hujjat loyihasi) yuboriladi. 83. Bajarish muddatlari faqat topshiriqni imzolagan rahbar tomonidan uzaytirilishi mumkin. 84. Oʻzbekiston Respublikasi Prezidenti farmonlari, qarorlari, farmoyishlari va topshiriqlarining, Vazirlar Mahkamasi qarorlari, farmoyishlari, majlis qarorlari va topshiriqlarining bajarilishini va nazorat qilishni tashkil etish: Bosh vazirning tegishli oʻrinbosarlari tomonidan; respublika, tarmoq va hududni ijtimoiy-iqtisodiy rivojlantirishning eng muhim va ustuvor masalalari, shuningdek uzoq davrga moʻljallangan hujjatlar boʻyicha nazorat rejasini ishlab chiqish va amalga oshirish; tegishli tarkibiy boʻlinmalar, mansabdor shaxslar va xodimlar tomonidan amaliy chora-tadbirlarni tasdiqlangan muddatlarda amalga oshirish; ularning bajarilishini davlat va xoʻjalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlarda maqsadli oʻrganish; vazirliklar, idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining yuqorida koʻrsatib oʻtilgan hujjatlarni bajarish yuzasidan qabul qilgan oʻz qarorlarining bajarilishini koʻrib chiqish; respublika tarmoqlari va hududlaridagi ishlarning ahvolini kompleks oʻrganish, ularning yakunlarini Vazirlar Mahkamasi komplekslari majlislarida koʻrib chiqish; Oʻzbekiston Respublikasi Prezidenti farmonlari, qarorlari, farmoyishlari va topshiriqlarida, Oʻzbekiston Respublikasi Vazirlar Mahkamasi qarorlari, farmoyishlari, majlis qarorlari va topshiriqlarida qoʻyilgan vazifalarning oʻz vaqtida va toʻliq bajarilishini taʼminlamagan rahbarlar, mansabdor shaxslar va xodimlarga nisbatan shaxsan javobgarlik choralarini koʻrish bilan taʼminlanadi. Vazirlar Mahkamasi apparatida nazorat faoliyatini muvofiqlashtirib borish ushbu Reglament, Oʻzbekiston Respublikasi Prezidentining 2017-yil 11-apreldagi PQ-2881-son qarori va Vazirlar Mahkamasining 1999-yil 12-yanvardagi 12-son qarori talablariga muvofiq amalga oshiriladi. 85. Vazirlar Mahkamasi davlat va xoʻjalik boshqaruvi organlari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari rahbarlarining Oʻzbekistonni ijtimoiy-iqtisodiy rivojlantirish boʻyicha topshiriqlarning bajarilishi, davlat budjetining ijrosi, shuningdek davlat hokimiyati va boshqaruvi yuqori organlari qarorlarining bajarilishi toʻgʻrisidagi hisobotlarini muntazam ravishda eshitib boradi, ularning soʻzsiz roʻyobga chiqarilishini taʼminlash choralarini koʻradi. Viloyatlar va Toshkent shahar hokimlarining oʻrinbosarlari, mahalliy davlat boshqaruvi organlari rahbarlari Vazirlar Mahkamasida oʻtkaziladigan majlislar va yigʻilishlarga Oʻzbekiston Respublikasi Bosh vazirining oʻrinbosari — Makroiqtisodiy tahlil va prognozlashtirish, moliya va bank tizimlarini isloh qilish, xususiy tadbirkorlik va kichik biznesni rivojlantirish masalalari kompleksi rahbari bilan kelishgan holda taklif etiladi, ushbu Reglamentning VI bobida nazarda tutilgan majlislar bundan mustasno. 86. Vazirlar Mahkamasining bajarilgan qarorlari va farmoyishlarini nazoratdan chiqarish toʻgʻrisidagi qaror Vazirlar Mahkamasi Rayosati tomonidan qabul qilinadi. 87. Davlat hokimiyati va boshqaruvi yuqori organlarining qarorlarini hayotga tatbiq etishga koʻmaklashish, Vazirlar Mahkamasi qabul qilgan hujjatlarning bajarilishini nazorat qilish hamda vazirliklar, davlat qoʻmitalari, idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, davlat va xoʻjalik boshqaruvi boshqa organlari faoliyatini muvofiqlashtirib borish maqsadida Vazirlar Mahkamasi tomonidan uning doimiy va muvaqqat komissiyalari, shuningdek boshqa ishchi organlari tuzilishi mumkin. Vazirlar Mahkamasi ularning vazifalarini, funksiyalarini hamda faoliyat tartibini belgilaydi. 88. Doimiy va muvaqqat komissiyalar majlislari Vazirlar Mahkamasi Rayosati tomonidan tasdiqlanadigan Vazirlar Mahkamasining yarim yillik ish rejalari asosida oʻtkaziladi. 89. Vazirlar Mahkamasi oʻz vakolatlari doirasida “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonuniga muvofiq jismoniy va yuridik shaxslarning murojaatlari koʻrib chiqilishini taʼminlaydi. 90. Vazirlar Mahkamasi apparatida jismoniy va yuridik shaxslarning murojaatlari bilan ishlash tartibi Vazirlar Mahkamasi Rayosati tomonidan tasdiqlanadigan tegishli Nizom bilan belgilanadi.